## Les Arts estrena ‘Prometeo’ d’Asun Noales, la seua coproducció amb l’IVC dins de Dansa València

*** La coreògrafa il·licitana reflexiona sobre la humanitat i la història de l’art a través de Prometeu com a símbol de la creació, sacrifici i vulnerabilitat
* El Teatre Martín i Soler oferix este espectacle del 10 al 12 d’abril**

El Palau de les Arts Reina Sofia acull el dijous 10 d’abril l’estrena absoluta de *Prometeo*, el nou espectacle de la coreògrafa il·licitana i directora de la companyia OtraDanza, Asun Noales. Esta coproducció amb l’IVC s’emmarca com a part de la programació de la temporada 2024-2025 de Les Arts i en el context de la present edició de Dansa València, que se celebra del 5 al 13 d’abril.

El director artístic de Les Arts, Jesús Iglesias Noriega, la directora adjunta d’Arts Escèniques de l’IVC, María José Mora, i la directora d’OtraDanza, Asun Noales, han presentat l’espectacle, que es podrà contemplar fins al 12 d’abril en el Teatre Martín i Soler.

*Prometeo* és una coproducció de Les Arts amb OtraDanza, l’Institut Valencià de Cultura-Festival Dansa València, l’Auditori de Tenerife i el Centre de Dansa Matadero.

Jesús Iglesias Noriega ha emmarcat esta col·laboració de Les Arts amb Dansa València dins de l’aposta per establir sinergies amb els principals actius del teixit cultural de la Comunitat Valenciana i per afermar la dansa com a eix imprescindible de la programació.

Segons ha recordat, *Prometeo* és la tercera nova producció de dansa des que assumira la direcció de Les Arts, amb *Âtman, el comiat* d’Ananda Dansa (2020) i *Titanas* de Sol Picó (2022), dins d’una línia de treball amb el propòsit de reivindicar el talent valencià, del qual “Asun Noales n’és en este moment una de les principals ambaixadores”.

Per la seua part, la directora de Dansa València, María José Mora, ha destacat que esta coproducció “permet unir forces entre dos grans institucions culturals per a oferir més recursos i més projecció a les companyies de la Comunitat Valenciana”.

En este sentit, ha assenyalat que, a través d’esta iniciativa conjunta entre Dansa València-IVC Arts Escèniques i Les Arts “tenim la possibilitat de difondre i promoure *Prometeo* en fòrums professionals, ja que la seua programació durant les dates en què se celebra la fira professional del festival garantix la seua visibilitat nacional i internacional”.

*Prometeo* compta amb la direcció i coreografia d’Asun Noales, qui també firma la dramatúrgia de l’espectacle en col·laboració amb Luis Crespo, creador de l’espai escènic i l’escenografia. Jorge Da Rocha i Élénie Wagner (composició musical), Victoriano Simón (vestuari), Olga García (il·luminació) i Germán Antón (fotografia) completen l’equip creatiu.

Rosanna Freda, Abián Hernández, Seth Buckley, Elena Nielsen, Salvador Rocher, Giulia Finardi i Joel Mesa conformen l’equip de ball de la proposta de la ballarina premiada amb el Max en 2021 i diverses vegades guardonada en els Premis de les Arts Escèniques Valencianes.

**Reflexió sobre la humanitat i la història de l’art**

En esta nova producció, Asun Noales reflexiona sobre la humanitat i la història de l’art, a través del mite de Prometeu, com a símbol de la nostra creació, sacrifici i vulnerabilitat.

“Què ens definix com a sers humans? Com afrontem l’evolució i la destrucció en la nostra existència? Prometeu, com a figura central, el déu filantrop, representa aquells que desafien poders superiors pel benestar dels altres, però que, al seu torn, patixen el castic i la soledat”, explica la directora d’OtraDanza.

En la seua peça coreogràfica, Asun Noales fusiona una dansa visceral, que crea tensió escènica, des d’una mirada contemporània instaurant una atmosfera única i poètica. Fang, raig, aire i cendres travessen la mirada de l’espectador d’una manera física i estètica.

En l’escenari, criatures escultòriques interaccionen amb els materials i evolucionen en la complexitat de la vida, fonent-se l’harmònic i el caòtic. Prometeu ens convida a reflexionar sobre l’existència humana, el seu alliberament, el seu patiment, penediment i perdó, en definitiva, la seua maduresa.

Les Arts recorda que les entrades per a *Prometeo* poden adquirir-se a través dels diferents canals de venda del teatre: taquilles, la línia de venda 96 197 59 00 i la pàgina web de [Les Arts](https://www.lesarts.com/prometeo-asun-noales/).

Fecha: 02/04/2025